L’Ajuntament aposta pel tiktoker Xavi Rico per promocionar el valencià
28 de març 2022

Des de fa unes setmanes, el jove saguntí Xavi Rico, més conegut per @apitxat, és la cara que promociona diverses campanyes que organitza el Gabinet de Promoció del Valencià, regit per Maria Josep Soriano.

Amb esta proposta de vídeos mensuals, el Gabinet de Promoció del Valencià pretén que les seues activitats de sensibilització social arriben fàcilment al sector més jove, entre els quals es troba la majoria de consumidors de continguts via _stream_. Qui els mira, se sent acompanyat, interactua i socialitza alhora que consumix el contingut que més li agrada, i a més en la nostra llengua.

La regidora ha comentat: «**Estem molt contens de comptar amb Apitxat, jove compromés i creatiu envers la llengua. Actualment, col·labora en la difusió del nostre concurs de microrelats en valencià ‘Pensat i refet’, però ja estem pensant en futures accions tant en xarxes com en viu i en directe. Seguiu-lo en Tiktok, perquè paga la pena**».

Fa temps que Xavi va entrar en el grup de nous creadors de continguts de les xarxes socials, amb vídeos centrats en l’humor sobre la realitat valenciana i la divulgació lingüística.

Este jove de 22 anys, veí de Sagunt i estudiant de Medicina a Alemanya, és un apassionat del teatre i el doblatge. La seua aventura a les xarxes socials va començar doblant al valencià algunes de les cançons mítiques de Disney. Ara triomfa amb el seus vídeos d’humor en valencià, amb desenes de milers de seguidors i vídeos virals.

Xavi es va iniciar en el teatre als set anys de la mà de l’Escola Municipal de Teatre, i en l’etapa de l’institut va ser corresponsal del Casal Jove. Aquella afició es va anar desplegant cap al doblatge i l’actuació, i amb l’aparició de les últimes xarxes socials de contingut audiovisual (TikTok i Instagram) s’ha convertit en un rostre punter dels vídeos en valencià.

Tant la figura de l’_influencer_ com el terme ‘fer-se viral’ (que el contingut creat aplegue a moltíssima gent) daten de l’any 2000. Des dels seus inicis són considerades una eina de màrqueting que, a hores d’ara, s’han convertit en essencials per a traslladar tota mena de missatges, amb l’afegit que influeix també generacionalment. Els anomenats creadors i creadores, mitjançant les plataformes de contingut audiovisual, generen i oferixen tota mena de contingut: música, educació, tutorials, tallers, oci educatiu, política, tertúlies, etc., segons comenta la professora Susana Pérez.

![](/media/0btffmka/c_tiktokercos.jpg?width=850&height=429.8295454545455)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-aposta-pel-tiktoker-xavi-rico-per-promocionar-el-valencia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-aposta-pel-tiktoker-xavi-rico-per-promocionar-el-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-aposta-pel-tiktoker-xavi-rico-per-promocionar-el-valencia/ "Linked In")
*   [](mailto:?body=https://aytosagunto.es/va/actualitat/l-ajuntament-aposta-pel-tiktoker-xavi-rico-per-promocionar-el-valencia/)